ישיבת מליאה, כנסת 20, פרוטוקול מספר 205, 2017-02-14 00:00

יולי יואל אדלשטיין: חברי הכנסת, היום יום שלישי, י"ח בשבט התשע"ז, 14 בפברואר 2017.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: כבוד נשיא המדינה מר ראובן רובי ריבלין, נשיאת בית-המשפט העליון השופטת מרים נאור והפרופסור אריה נאור, חברות וחברי הממשלה, ראש האופוזיציה חבר הכנסת יצחק הרצוג, חברי הכנסת בהווה ובעבר, מבקר המדינה השופט בדימוס יוסף שפירא, ראשי הנציגויות הזרות, ראשי העדות הדתיות בישראל, מזכירת הכנסת ירדנה מלר-הורוביץ, מנכ"ל הכנסת מר אלברט סחרוביץ, היועץ המשפטי לכנסת עורך-דין איל ינון, ראשי רשויות מקומיות, משפחות השבויים והנעדרים, סטודנטים, תלמידים, חברי הכנסת הצעירה שנמצאים אתנו כאן, אורחים נכבדים, אזרחי ישראל, אני מתכבד לפתוח את ישיבת המליאה החגיגית לכבוד 68 שנים לכינונה של כנסת ישראל.

יולי יואל אדלשטיין: לקראת 16:00 של יום ט"ו בשבט תש"ט, 14 בפברואר 1949, התכנסו בבניין הסוכנות היהודית ברחוב המלך ג'ורג' חברי האספה המכוננת הראשונה, שנקראו אז "הצירים".

יולי יואל אדלשטיין: לרגל המאורע החגיגי פרסם נתן אלתרמן טור מחורז, "עם כנסת ראשונה", וכך הוא נפתח: "שוב יהי יום אביב, יום תמורות ופליאות / באוויר ישתובב ריח מנתה.

יולי יואל אדלשטיין: / וצירים, בדלגם על גבי שלוליות, / ילכו, רעי, הפרלמנטה".

יולי יואל אדלשטיין: נו, איפה הייתה היועצת הלשונית, אדוני הנשיא?

יולי יואל אדלשטיין: הרגעים הראשונים של הדמוקרטיה הישראלית נפתחו בדבריו הנרגשים של ד"ר חיים ויצמן, נשיא מועצת המדינה הזמנית: "היום אנו ניצבים על סף תקופה חדשה – – – אנו ניגשים להקים את בנייננו הממלכתי על יסודות הוגנים ואיתנים – – – יום גדול היום הזה בחיינו".

יולי יואל אדלשטיין: והוסיף ויצמן: "בשורת עידוד ותקווה טובה יוצאת בשעה זו מן הבית הזה, מעיר הקודש הזאת".

יולי יואל אדלשטיין: "אישי הכנסת, שאו ברכה לכינוסכם הראשון", כך פנה אל החברים הטריים, והפציר בהם: "זכרו כי עיני כל העם היהודי אליכם נשואות, וכי הכיסופים והתפילות של דורות עברו מלווים את צעדיכם.

יולי יואל אדלשטיין: מי ייתן והיינו כולנו ראויים לגודל השעה ולכובד האחריות".

יולי יואל אדלשטיין: ביום זה, נכבדי, אני מבקש להתעכב על התואר "ציר" של קודמינו בתפקיד.

יולי יואל אדלשטיין: בעיני יש לכך משמעות עמוקה, ולא רק סמנטית.

יולי יואל אדלשטיין: במובנו המקורי, "ציר" הוא שליח.

יולי יואל אדלשטיין: נציגי העם רובם ככולם היו בעלי תודעה זו במלוא מובן המילה, ותפסו את עצמם כשליחים של בוחריהם.

יולי יואל אדלשטיין: גם כחברי הכנסת העשרים תפקידנו לא השתנה מהותית: כל אחת ואחד מאתנו הוא שליח נבחר של ציבור גדול.

יולי יואל אדלשטיין: עד כמה אנו חשים בכך יום-יום?

יולי יואל אדלשטיין: ובכן, רק על עצמי לספר ידעתי, ואני יכול להעיד לפניכם שאין בוקר שבו אינני נכנס אל הבניין הזה בחרדת קודש, מתוך הכרה שניתנה לי זכות גדולה מאין כמוה, שבצדה אחריות גדולה המונחת על כתפי.

יולי יואל אדלשטיין: מתוך חוויה אישית זו אני ממליץ גם לכם, חברי וחברותי, לחשוב מדי פעם על משמעות היות כל אחד מאתנו ציר נאמן לשולחיו – ככתוב בספר משלי.

יולי יואל אדלשטיין: נשווה לנגד עינינו את גודל האחריות והזכות שהופקדו בידינו; את משמעות הובלת משא העם הזה בארץ לא זרועה – של זירה בין-לאומית וביטחונית סבוכה, ואל מול אתגרי חברה וכלכלה פנימיים יוצאי דופן.

יולי יואל אדלשטיין: מכובדי, בתוך עמי אני יושב, ולצערי הרב אני רואה כיצד בית זה ויושביו מושמצים השכם והערב.

יולי יואל אדלשטיין: הכנסת הפכה לשק החבטות הלאומי, מטרה נוחה ללעג ולהוצאת קיטור – לעתים בצדק, אך לעתים בלי שום פרופורציה או בסיס.

יולי יואל אדלשטיין: אני מקבל פניות קשות מאוד מאזרחים.

יולי יואל אדלשטיין: לאחרונה היה גם מי שפנה אלי במכתב בתואר "יושב-ראש בית המושחתים".

יולי יואל אדלשטיין: אמירות כאלה צורבות בבשרי, בעיקר מפני שאני מבין מנין מגיעים הזעם, התסכול והאכזבה של ציבור גדול כלפינו, שלוחיו.

יולי יואל אדלשטיין: אני מצר כמובן על ההכללות, שולל אותן מכול וכול, ומסביר שהכנסת גדולה מסך חלקיה; שמעמדה לא נפגע ואסור לו שייפגע בגלל התנהגות זו או אחרת.

יולי יואל אדלשטיין: אבל בתוכי אני יודע שבכל פעם כזאת, עם כל התנהגות לא ראויה או התבטאות חריגה, הולך ומתכרסם מעמדה של הכנסת בציבור – כפי שקורה, אגב, בפרלמנטים רבים במדינות העולם.

יולי יואל אדלשטיין: ביום חגה ה-68 של הכנסת יש בי חשש כבד ואמיתי מפני המשך ערעור יסודות הכנסת כמוסד, מוסד-העל הדמוקרטי של ישראל.

יולי יואל אדלשטיין: גם יסודות איתנים אלו חשופים לרוח שהפכה כבר לסופת הוריקן של ממש.

יולי יואל אדלשטיין: רבותי וגבירותי, בלי כנסת איכותית וייצוגית ובלי אמון הציבור, אנחנו הולכים ושומטים את בסיסה היציב של הדמוקרטיה הישראלית.

יולי יואל אדלשטיין: דווקא ביום זה של כינון הכנסת משימתנו כפרלמנטרים, מכל סיעות הבית, חייבת להיות יציאה לקרב בלימה – לא פחות – על מעמדה של הכנסת.

יולי יואל אדלשטיין: מאמץ זה עשוי לארוך זמן, אך הוא בנפשנו.

יולי יואל אדלשטיין: עם זאת, מכובדי ועמיתי, חשוב שלא תהיה טעות: אני סבור שגם היום רוב-רובם של חברי הכנסת מבינים היטב את שליחותם.

יולי יואל אדלשטיין: נבחרי הציבור שלנו הם ראויים ומסורים, ומצדיקים בדרך כלל את האמון שניתן בהם.

יולי יואל אדלשטיין: טיבה של פוליטיקה, שמעורבים בה לא מעט מאבקי כוח על מנת להשפיע על מדיניות, למקסם הישגים ולהשיג משאבים.

יולי יואל אדלשטיין: אסור לנו להפוך את בית-הנבחרים ל"בית הקלפים".

יולי יואל אדלשטיין: אני קורא לכל אחד ואחת מהיושבים כאן לקחת על עצמו או על עצמה משימה זו כאתגר; לא לחשוב רק על ההישג האישי, על מספר הלייקים או על כותרות המחר, אלא על השאלה כיצד אני, שניתן לי מנדט לזמן מוגבל לשרת את עמי בבית הזה, תורם להרמת קרנה של כנסת ישראל.

יולי יואל אדלשטיין: מכובדי, זה לא סוד כי אפילו בתפקידיה הקלאסיים כמחוקקת ומפקחת על הממשלה מעמד הכנסת הולך ונשחק.

יולי יואל אדלשטיין: מכובדי הנשיא, אני זוכר לא פעם את תגובתך למקרא הצעות חוק חסרות סיכוי שהגיעו לעיונך כיושב-ראש הכנסת; כינית אותן לא פעם "הצהרות חוק".

יולי יואל אדלשטיין: אכן, יש אצלנו אינפלציה דוהרת בתחום זה: רוב מוחלט של ההצעות אינן מקודמות ואינן מבשילות לספר החוקים, ואף מוגשות בידיעה שזה יהיה גורלן.

יולי יואל אדלשטיין: בכוונתנו להתמודד עם פגמים אלה בשורת שינויים וחידושים בעבודת הכנסת, שעיקרם טיפול בעודף החקיקה והגברת הכלים שלנו לפיקוח על עבודת הממשלה.

יולי יואל אדלשטיין: אני מברך את חברי למהלך הזה – שרת המשפטים איילת שקד והשר יריב לוין, השר המקשר בין הממשלה לכנסת.

יולי יואל אדלשטיין: אתמול קיימתי ישיבה עם ראשי כל סיעות הבית בנושא זה, והחלטנו יחד לפעול במטרה אחת: לחזק את הכנסת.

יולי יואל אדלשטיין: בכך, אני משוכנע שיחד עם העבודה של ועדת הכנסת נחזק את מעמדה ואת סמכויותיה של הכנסת, גם ביחס לרשות המבצעת וגם – ואולי בעיקר – ביחס לרשות השופטת, שרבים סבורים כי היא ממלאת לא אחת את הוואקום שאנחנו מותירים בחולשתנו, ואת זאת הגיעה השעה לשנות.

יולי יואל אדלשטיין: מכובדי, יש לנו כנסת שעליה גאוותנו.

יולי יואל אדלשטיין: יש לנו הרבה סיבות להתברך בה ולהתגאות בה.

יולי יואל אדלשטיין: זו כנסת שקופה לציבור יותר מאי-פעם, ומרוב הפרלמנטים בעולם; זו כנסת נגישה לבעלי מוגבלויות יותר מאי-פעם, ומעסיקה מספר שיא של עובדים עם צרכים מיוחדים, שהלב מתרחב לראותם; זו כנסת ירוקה, חסכונית וידידותית לסביבה לא רק יותר מתמיד אלא גם ביחס לכל פרלמנט אחר; זו כנסת שמדי שנה מגיעים לבקר ולסייר בה מספר שיא של רבבות ישראלים, והיא מטפחת יחסי עבודה חמים עם משלחות מן העולם בהיקף חסר תקדים.

יולי יואל אדלשטיין: את הישיבה הראשונה וההיסטורית של הכנסת חתם יוסף שפרינצק בדברים נשגבים אלו: "נבחרי ישראל, צירי הקונגרס הראשון, בדרך ארוכה הגענו עד הלום – דרך של דורות, ארצות, גלויות וניסיונות איומים - - - עם נעילת הישיבה הראשונה של האספה המכוננת, נשלח את דברינו לכל פזורי האומה: שמע ישראל.

יולי יואל אדלשטיין: עם ישראל חי וקיים, והוא יקיים את תקוות הגאולה, התקווה הנושנה בת אלפיים שנה".

יולי יואל אדלשטיין: אני מייחל שנשאב השראה מן הדברים הללו גם ביום הזה.

יולי יואל אדלשטיין: אני מתכבד להזמין את נשיא מדינת ישראל ראובן רובי ריבלין לשאת דברים.

ראובן ריבלין: מכובדי יושב-ראש הכנסת יולי יואל אדלשטיין, גברתי נשיאת בית-המשפט העליון השופטת מרים נאור ופרופסור אריה נאור, אדוני ראש האופוזיציה יצחק בוז'י הרצוג, שרים, שרים בעבר, חברי הכנסת בהווה ובעבר, אדוני מבקר המדינה השופט יוסף שפירא, ראשי הנציגויות הזרות, Ambassadors, ראשי העדות הדתיות בישראל, חברי הכנסת הצעירה הנמצאים כאן – שמעתי שהיום פיארתם ביכולת

ראובן ריבלין: כם והבנתכם בדמוקרטיה – משפחות שכולות, משפחות השבויים והנעדרים, משפחות חללי צה"ל שמקום קבורתם לא נודע, אתם יקרינו ולבנו בכל יום; מדינת ישראל תמשיך ותעשה כל שניתן על מנת להשיב את הבנים הביתה במהרה.

ראובן ריבלין: מכובדי, גבירותי, מורותי, מורי ורבותי, ביום ההולדת ה-68 לכנסת אני מבקש לברך את הכנסת, את הכנסת הצעירה ואת היו"רים הצעירים שניהלו במשך היום כנסת למופת.

ראובן ריבלין: יקירי הצעירים, נוכחותם של נערים ונערות בהיכלה של הדמוקרטיה היא לבדה סיבה למסיבה.

ראובן ריבלין: נתונים אחרונים ומצטברים מראים בצורה עקבית וברורה כי צעירים וצעירות מרגישים ניכור כלפי המשטר הדמוקרטי.

ראובן ריבלין: הם מעידים כי נבחריהם אינם מייצגים אותם; הם חשים חסרי יכולת להשפיע על המוסדות המנתבים את חיי כולנו ואת חייהם שלהם; הם מרגישים כי עתידם הכלכלי לוט בערפל, והשיטה הדמוקרטית אינה מסייעת להם למצוא פתרון.

ראובן ריבלין: וכך, יותר ויותר צעירים מאמינים פחות ופחות בחשיבותו ובנחיצותו של המשטר הדמוקרטי.

ראובן ריבלין: נתונים אלה תקפים לדמוקרטיות המערביות כולן ולא לכנסת ישראל בלבד – מניו-זילנד, דרך בריטניה, מצרפת ועד קנדה, שבדיה ואוסטרליה – וכן, הם נשמעים היטב גם כאן, במדינת ישראל.

ראובן ריבלין: בבחירות הכלליות שנערכו כאן

ראובן ריבלין: ב-2013 הצביעו רק 41% מבני ה-25 ומטה.

ראובן ריבלין: 41% מבני ה-25 ומטה.

ראובן ריבלין: בהשוואה, באותן הבחירות הצביעו 88% מבני ה-55 ומעלה.

ראובן ריבלין: אומנם בבחירות של 2015 אחוזי ההצבעה עלו באופן משמעותי, אבל בשום מדינה מפותחת אחרת אין פער גדול כל כך בין המצביעים הצעירים לאלו המבוגרים.

ראובן ריבלין: אנחנו נפגשים היום כאן, במשכן הכנסת, לבה הפועם של הדמוקרטיה הישראלית.

ראובן ריבלין: ייתכן כי קיומה של הדמוקרטיה נראה מובן מאליו, בייחוד עבור האורחים והאורחות הצעירים שלנו, אך חלקנו זוכר ורוצה להזכיר עד כמה הדמוקרטיה הישראלית איננה מובנת מאליה.

ראובן ריבלין: הייתי ילד בן תשע כשהוקמה מדינת ישראל.

ראובן ריבלין: מוסדותיה של הדמוקרטיה הצעירה צמחו והתפתחו סביבנו.

ראובן ריבלין: כנערים בתנועות נוער, כחיילים צעירים, כמצביעים בבחירות הראשונות, צפינו בה קורמת עור וגידים.

ראובן ריבלין: זכרנו את השלטון הבריטי.

ראובן ריבלין: שמענו מהורינו ומסבינו על השלטון העות'מאני.

ראובן ריבלין: הדמוקרטיה הישראלית הייתה עבורנו חלום דורות שהוגשם, נס המתרחש לנגד עינינו.

ראובן ריבלין: לא יכולנו לוותר על האפשרות להצביע, להתווכח, להביע את דעתנו, לחוג את חירות העם.

ראובן ריבלין: בעוד אנחנו חגגנו את הדמוקרטיה, אחרים התגוננו מהדיקטטורה.

ראובן ריבלין: כן, יושב-ראש הכנסת שלנו יולי אדלשטיין צעיר ממני בשנים מספר.

ראובן ריבלין: כיהודי ציוני בברית-המועצות לשעבר חווה יולי על בשרו את משמעותו של משטר לא דמוקרטי – משטר שעצר ועינה אנשים על אמונותיהם ודעותיהם.

ראובן ריבלין: הוא יכול לספר לכם עד כמה חשובה הדמוקרטיה ועד כמה איננה מובנת מאליה.

ראובן ריבלין: יקירי ויקירותי, בשנים האחרונות הפכה הדמוקרטיה לשם נרדף למשטר של חלשים, אך העובדות הן אחרות.

ראובן ריבלין: מדינות דמוקרטיות חזקות יותר מאלו הלא-דמוקרטיות; הן עשירות יותר, שוויוניות יותר, בטוחות יותר.

ראובן ריבלין: הדמוקרטיה היא שמעניקה את הכוח הרב ביותר לאדם הנקרא האדם הפשוט, והיא שיכולה להבטיח שוויון ותקווה לכם, הדור הצעיר הנמצא אתנו כאן היום.

ראובן ריבלין: זה אולי נחמד, כפי שאמר גם היושב-ראש, לצפות ב"משחקי הכס" או ב"בית הקלפים", אבל כמו שאומרות הלבורנטיות, אל תנסו את זה בבית.

ראובן ריבלין: ידידי הצעירים, מי שהגיע לכאן היום לא צריך שיעור בדמוקרטיה, אבל אתם צריכים להיות שגרירים שלה, שגרירים של הדמוקרטיה.

ראובן ריבלין: לכו, לכו לבני-הנוער, לחברים ולחברות שלכם, ותסבירו להם על ערכה של הדמוקרטיה, על כך שהדמוקרטיה מתעצבת על-ידי אזרחיה, וכוחה תלוי גם בצעירים.

ראובן ריבלין: למדו אותם שככל שיותר צעירים יצביעו, כך הם יצליחו להשפיע ולשנות וכך יהיו יותר חברי וחברות כנסת שייצגו אתכם, הצעירים.

ראובן ריבלין: לפני כמה שנים הייתי כאן יושב-ראש הכנסת ופגשתי חבורה של סטודנטים צעירים ונמרצים שעמדו אז בראש המחאה החברתית.

ראובן ריבלין: אמרתי להם אז, כאשר הזמנתי אותם ללשכת יושב-ראש הכנסת: אל תפגינו נגד הבית הזה, תפגינו על העניינים שאתם רוצים להפגין.

ראובן ריבלין: יום יבוא ואתם תהיו חברי הכנסת, ואז יביאו ויפגינו נגד הבית כאילו הוא לא רלוונטי; יום יבוא ותקדמו את השינוי מתוכו.

ראובן ריבלין: היום סתיו שפיר ואיציק שמולי הם כבר מוותיקי הבית, מיושבי הספסלים הראשונים ומההנהגה הצעירה של ישראל, יחד עם צעירים וצעירות מכל המפלגות, שמהם יש לנו כבר שרים צעירים, שכבר ותיקים.

ראובן ריבלין: ככל שתפעלו יותר כאזרחים, כך תוכלו לקדם את הנושאים הקרובים ללבכם; ככל שתצטרפו בעצמכם למוסדות הדמוקרטיים, לשירות הציבורי על ענפיו השונים, וכן, גם לכאן – כחברות וחברי הכנסת – כך תוכלו להשפיע על המתרחש בה.

ראובן ריבלין: זו הדמוקרטיה, זה כוחה, זו עוצמתה.

ראובן ריבלין: בחודש דצמבר האחרון צפיתי ממרחק בהתרגשות שאחזה בבית המיוחד הזה עם ההצבעה על הצעת חוק של ידידי וחברי חבר הכנסת אילן גילאון להשוואת קצבת הנכות לשכר המינימום.

ראובן ריבלין: למרות היותו של אילן חבר ותיק באופוזיציה, הצליח אילן – הוא הצליח לשכנע גם חברים מהקואליציה לתמוך בהצעה, גם אם בהימנעות.

ראובן ריבלין: כשההצעה עברה, אילן בכה מהתרגשות.

ראובן ריבלין: ואני יכול לומר לך שרבים בכו אתך כשראו, צפו במה שעשית כאן בבית באותו רגע.

ראובן ריבלין: גם יריביו הפוליטיים לא יכלו שלא להבין ללבו.

ראובן ריבלין: כי זו הכנסת, זה כוחה וזו עוצמתה.

ראובן ריבלין: מכובדי חברי הכנסת וחברותיה – או, היום ניתן כבר לומר כמעט בקלות: גבירותי חברות הכנסת וחבריה – בעידן של היום, שבו צריך הכול להסתכם מהר ובקצרה, שבו אנחנו נמדדים על יכולותינו לנסח אמיתות גדולות ב-140 תווים לכל היותר, צריך הבית הזה להשכיל להכיל מורכבות; להתעקש על סימני שאלה היכן שנחוץ; גברתי יושבת-ראש הוועדה לענייני ביקורת המדינה – לבקר את הממשלה ולפקח על עבודתה, תפקיד שאותו מבצעת הכנסת בעזרתו של מבקר המדינה, שהוא ידה הארוכה של הכנסת ואחראי בפני הכנסת על ביצוע דוחות הביקורת והפקת הלקחים המשמעותיים כל כך עבור כולנו, ואלה דוחות שעלינו, בראש ובראשונה, ללמוד אותם ולא להתכחש להם ולא להתעלם מהם; לייצג את כלל האזרחים והאזרחיות ולפעול למענם.

ראובן ריבלין: עיני הדור הצעיר הזה שיושב כאן ומכבד אותנו בנוכחותו נשואות אל כולנו, או יותר נכון, אל כולכם.

ראובן ריבלין: בואו נהיה נציגיו ומשרתיו ונזכיר לו ולעצמנו שהדמוקרטיה כל כך יקרה לנו ושלעולם, לעולם היא איננה מובנת מאליה.

ראובן ריבלין: אדוני היושב-ראש, חברותי וחברי חברי הכנסת, רבותי השרים והשרות, מזל טוב ויום הולדת שמח לדמוקרטיה הישראלית ולכנסת ישראל ביום חגה.

ראובן ריבלין: היו ברוכים.

ראובן ריבלין: (מחיאות כפיים)

יולי יואל אדלשטיין: תודה לנשיא המדינה מר ראובן רובי ריבלין.

יולי יואל אדלשטיין: רק לפני שעה קלה, אדוני הנשיא, לימדתי את בני-הנוער של הכנסת הצעירה שלא מוחאים כפיים בכנסת, אבל אחרי הדברים החשובים שלך בהחלט מגיעות לך גם מחיאות כפיים.

יולי יואל אדלשטיין: חברי הכנסת, אני מתכבד להזמין את השר המקשר ושר התיירות, חבר הכנסת יריב לוין, לשאת דברים בשם הממשלה, עקב היעדרו של ראש הממשלה מהארץ.

יריב לוין: אדוני יושב-ראש הכנסת חבר הכנסת יולי יואל אדלשטיין, מכובדי נשיא המדינה ראובן ריבלין – ואפשר היום לומר, בוודאי זו גאווה היום, יושב-ראש הכנסת לשעבר – גברתי נשיאת בית-המשפט העליון כבוד השופטת מרים נאור והפרופסור אריה נאור, חברות וחברי הממשלה, ראש האופוזיציה חבר הכנסת יצחק הרצוג, חברות וחברי הכנסת בהווה ובעבר, מבקר המדינה כבוד השופט יוסף שפירא, ראשי הנציגויות הזרות, ראשי העדות הדתיות בישראל, משפחות השבויים והנעדרים, חברי הכנסת הצעירה שנמצאים אתנו, מכובדי כולם, היום אנו מציינים את יום חגה של הכנסת ונהוג לומר כי יום הולדת הוא יום של חשבון נפש.

יריב לוין: אני בהחלט סבור שלאחר 68 שנות פעילות אכן עלינו לבצע התבוננות פנימה ובחינה מעמיקה של עבודת הכנסת.

יריב לוין: אקדים ואומר שאני רואה זאת כזכות גדולה לשמש חבר כנסת בכנסת ישראל, אשר בהיבטים רבים מהווה מודל לחיקוי עבור פרלמנטים רבים בעולם.

יריב לוין: הכנסת מבטאת את הדמוקרטיה הישראלית, ונבחרי הציבור היושבים בכנסת מבטאים את קולה של האוכלוסייה בישראל על כל גווניה.

יריב לוין: במהלך שנותיה זכתה כנסת ישראל לחוות אירועים משמעותיים רבים, דוגמת חקיקה שקבעה ועודנה קובעת את אופייה של המדינה ומשפיעה על חיי היום-יום של כל אחת ואחד מאתנו, ביקורים של מנהיגים ממדינות רבות בעולם, וכמובן דיונים רבים ונוקבים.

יריב לוין: אולם, בצד העשייה הענפה והברוכה של הכנסת, עלינו להודות כי אנו עדים בשנים האחרונות גם לפגיעה מסוכנת, הולכת ונמשכת, במעמדה וביכולתה של הכנסת למלא את התפקידים המוטלים עליה, שכן מעבר להיותה של הכנסת במה לדיון הציבורי, ראוי שנזכור שהכנסת אמונה על שני נושאים שצריכים להוות את ליבת פעילותה: הפיקוח השוטף על עבודת הממשלה והחקיקה.

יריב לוין: אלא, אדוני היושב-ראש, נדמה לי שאנחנו צריכים להודות – וביטאת את הדבר גם בדברים שלך – כי לא מתקיים איזון הולם בין שני החלקים האלה של עבודת הכנסת, בין הפיקוח על עבודת הממשלה לבין מלאכת החקיקה, שכן בהיעדר כלי פיקוח ממשיים, עיקר פעילות הכנסת מתמקדת בחקיקה, ובפרט רב העיסוק בחקיקה הפרטית.

יריב לוין: ממחקרים שפרסם המכון הישראלי לדמוקרטיה נמצא שבישראל הוגשו ב-15 השנים האחרונות כ-23,000 הצעות חוק פרטיות.

יריב לוין: לשם השוואה, באותה תקופה הוגשו בגרמניה 865 הצעות, ובהולנד ובניו-זילנד הוגשו, בכל אחת מהן, פחות מ-200 הצעות כאלה.

יריב לוין: יתר על כן, בעוד בכנסת התשיעית הוגשו 231 הצעות חוק פרטיות, בכנסת הנוכחית – אני לא יודע אם משלמים שכר לפי זה, אבל לפחות החריצות ישנה – אנחנו מתקרבים ל-4,000 הצעות חוק פרטיות שכבר הוגשו, בפחות משנתיים.

יריב לוין: אדוני היושב-ראש, אתה, יחד עם שרת המשפטים ועמי, העלינו על סדר-היום הציבורי את הנושא החשוב של שיפור ממשק העבודה בין הכנסת והממשלה, שתמציתו הגברה משמעותית של העיסוק בפיקוח על עבודת הממשלה תוך יצירת איזון נכון יותר אל מול מידת העיסוק בחקיקה הפרטית.

יריב לוין: אני מאמין שהמהלך שאותו אנחנו פועלים לקדם חיוני כדי לחזק את הדמוקרטיה הישראלית.

יריב לוין: דווקא כשר בממשלה, אני מוצא חשיבות רבה בכך שיתקיים מעקב שוטף של הכנסת אחרי עבודת הממשלה, שיתקיימו דיוני עומק באשר לפעילות שמבצע כל משרד ממשלתי.

יריב לוין: העצמת סמכויות הפיקוח והבקרה של הכנסת על הרשות המבצעת ייתנו בידי חברי הכנסת כלים הכרחיים לביצוע תפקידם נאמנה, ובמקביל – יחזקו מאוד את מעמדה של הכנסת עצמה.

יריב לוין: במקביל לכך – ואני רוצה להדגיש ולומר: אך ורק במקביל, ואני חושב שאסור לעשות שום שינוי שלא בא בכפיפה אחת עם המהלך של מתן כלי הפיקוח – יש לפעול לטיוב הליכי החקיקה.

יריב לוין: דווקא כחבר כנסת ש-78 הצעות חוק שיזמתי במהלך שתי הכנסות שבהן שימשתי כחבר כנסת נכנסו לספר החוקים, אני חושב שזה המהלך הנכון לחיזוק מעמדה של הכנסת.

יריב לוין: אני סמוך ובטוח שמתן כלי פיקוח ראויים, בצד טיוב הליך החקיקה וצמצום היקף הגשת הצעות הסרק, יביא לייעול הפעילות הפרלמנטרית.

יריב לוין: במקום אלפי הצעות חוק המוגשות ואינן מגיעות אפילו לשלבי דיון, יקודם מספר קטן יותר של הצעות – אגב, עדיין גדול בהרבה מכל פרלמנט אחר בעולם – אבל ההצעות האלה תוכלנה להתגבש באופן יעיל ומקצועי לכדי חקיקה שתכבד את ספר החוקים של מדינת ישראל.

יריב לוין: במסגרת זו אף תינתן סמכות ערר לחברי כנסת על החלטת ועדת השרים לחקיקה, וכך יתאפשרו באמת דיונים מעמיקים וממצים קודם שהצעות החוק תאושרנה.

יריב לוין: אני סבור כי זוהי הזדמנות שלא תחזור על עצמה.

יריב לוין: בעת שכיהנתי כיושב-ראש הקואליציה ניסיתי להוביל את המהלך, ונתקלתי בהתנגדות של הממשלה.

יריב לוין: כעת, כאשר בפעם הראשונה ישנה תוכנית שזוכה הן לגיבוי של יושב-ראש הכנסת והן לתמיכה של שרים מתוך הממשלה, קיימת הזדמנות היסטורית לשינוי המצב ולהסדרת יחסי הכנסת והממשלה באופן טוב יותר.

יריב לוין: אני קורא מכאן לחברי, ואני חושב שזה עניין משותף לכולנו: בואו נתגייס למשימה הזאת.

יריב לוין: אל נחמיץ את ההזדמנות הזו.

יריב לוין: אדוני היושב-ראש, בשנים האחרונות אנו עדים לפגיעה הולכת וגוברת במעמדה של הכנסת גם מצדה של הרשות השופטת, המעמיקה את התערבותה בנושאים המסורים לסמכותה הבלעדית של הכנסת, ובראשם בתחום החקיקה.

יריב לוין: אין אח ורע בעולם למצב שבו בית-המשפט נוטל לעצמו, בלי הסדר חוקי שלם וברור, את הסמכות לבוא בנעלי הריבון ולפסול חוקים של הפרלמנט.

קריאה: – – –

יריב לוין: הדבר חמור במיוחד כאשר מהרכב בית-המשפט העליון ממודרים זה שנים ציבורים רחבים.

יריב לוין: אדוני היושב-ראש, אני סבור שהגיע הזמן שהכנסת תאמר את דברה בצורה ברורה וחדה.

יריב לוין: בימים אלה הוגשו עתירות נוספות לפסילת חקיקה של הכנסת, וראוי שהכנסת תתייצב ותאמר באופן הברור ביותר: לא עוד.

אחמד טיבי: – – – לדבר ככה – – –

אוסאמה סעדי: – – – של הכנסת – – –

קריאות: – – –

יולי יואל אדלשטיין: חבר הכנסת טיבי, אנחנו מאוד שמחים שלכל אחד בבניין הזה יש דעה, ואנחנו גם מקשיבים לדעות שונות.

יולי יואל אדלשטיין: אנחנו מקשיבים לדעות שונות בבית הזה, זאת מהות הדמוקרטיה, ולא מפריעים.

קריאות: – – –

יולי יואל אדלשטיין: חבר הכנסת אוחנה, גם אתה לא מפריע.

יריב לוין: בימים אלה הוגשו עתירות נוספות לפסילת חקיקה של הכנסת, וראוי שהכנסת תתייצב ותאמר באופן הברור ביותר: לא עוד.

תמר זנדברג: – – –

יריב לוין: על הכנסת לומר לבית-המשפט, בצורה המכובדת ביותר – –

תמר זנדברג: תפסיקו לחוקק חוקים – – –

יריב לוין: – – אך גם באופן הברור ביותר: הסר ידך מן החקיקה.

תמר זנדברג: שהכנסת לא תחוקק חוק לא חוקי ובית-המשפט לא יפסול.

תמר זנדברג: יושב לידך נשיא המדינה, שאמר – – – תתבייש לך.

מיקי לוי: תמשיכו לדרוס אותו, לדרוס את בית-המשפט העליון.

יריב לוין: במדינה דמוקרטית – – –

תמר זנדברג: מדינה דמוקרטית לא מחוקקת חוקים לא חוקיים.

יריב לוין: במדינה דמוקרטית החקיקה נקבעת בפרלמנט, על-ידי נציגי העם, ולא בבית-המשפט, שהרכבו אינו משקף את כלל החברה הישראלית.

נחמן שי: למה היום?

נחמן שי: למה היום?

יריב לוין: אדוני היושב-ראש, אדוני היושב-ראש – –

קריאות: – – –

יריב לוין: – – עלינו להישיר מבט – – –

קריאה: – – –

יריב לוין: אדוני היושב-ראש – – –

יולי יואל אדלשטיין: נא לא להפריע.

יולי יואל אדלשטיין: ההבדל כרגע בין הדוברים הוא אחד: השר יריב לוין נושא דברים ברשות הדיבור שלו.

יולי יואל אדלשטיין: כל אלה שמפריעים, כל אלה שמפריעים – כרגע מפריעים להליך הדמוקרטי.

יולי יואל אדלשטיין: זה ההבדל, מסכימים או לא מסכימים עם הדברים.

קריאות: – – –

מנואל טרכטנברג: אם הכנסת תבטל את הכנסת זה גם בסדר?

קריאות: – – –

יולי יואל אדלשטיין: ואתה עוד עומד בישיבה חגיגית – בושה וחרפה.

יולי יואל אדלשטיין: בושה וחרפה.

מיקי רוזנטל: בושה וחרפה שמעלים את זה ככה.

קריאות: – – –

יולי יואל אדלשטיין: תודה.

יולי יואל אדלשטיין: הנשיאה יודעת לומר את דברה.

יולי יואל אדלשטיין: תודה רבה.

חיים ילין: לא אומרים דברים כאלה על בית-המשפט העליון.

חיים ילין: אנחנו לא תפאורה.

יולי יואל אדלשטיין: ממש חגיגת הדמוקרטיה.

יולי יואל אדלשטיין: לסתום פיות, חבר הכנסת שטרן, זאת לא חגיגת דמוקרטיה, זה ההפך.

יולי יואל אדלשטיין: תודה.

תמר זנדברג: – – –

יולי יואל אדלשטיין: בבקשה, השר ימשיך את דבריו.

יולי יואל אדלשטיין: כמו שאמרתי, הוא היחידי כרגע שנמצא ברשות דיבור.

יולי יואל אדלשטיין: את, חברת הכנסת זנדברג, ממש פשוט מפריעה להליך הדמוקרטי כרגע.

תמר זנדברג: – – –

חיים ילין: – – – את בית-המשפט.

יולי יואל אדלשטיין: בבקשה.

יולי יואל אדלשטיין: אדוני השר ימשיך.

יולי יואל אדלשטיין: אל תגרמו לי להוציא אנשים מישיבה חגיגית.

יולי יואל אדלשטיין: גם ככה מחצית הח"כים לא נמצאים, אז אל תגרמו לי להוציא את אלה שכן הגיעו.

תמר זנדברג: – – –

אלעזר שטרן: אולי תבטלו – – –

חיים ילין: לא, לא – – –

מיקי רוזנטל: תוקפים פה את בית-המשפט.

מיקי רוזנטל: מה קרה?

מיקי רוזנטל: אז תוציא גם את החצי השני.

יולי יואל אדלשטיין: חברי הכנסת, פשוט, אין לי אלא להתבייש בהתנהגות הזאת.

אלעזר שטרן: אל תביך אותנו – – –

קריאות: – – –

יולי יואל אדלשטיין: אף פעם לא התביישתי בדברים שאני לא מסכים אתם, שנאמרים בחופשיות מעל הדוכן הזה ברשות הדיבור.

יולי יואל אדלשטיין: אף פעם לא התביישתי.

מיקי רוזנטל: חקיקה דמוקרטית.

מיקי רוזנטל: חצופים.

תמר זנדברג: – – – נשיאת בית-המשפט העליון, שיושבת כאן.

יולי יואל אדלשטיין: בבקשה, אדוני השר ימשיך.

יולי יואל אדלשטיין: חברת הכנסת זנדברג, בסדר, נרשם על-ידי כולם שאת מחית.

יולי יואל אדלשטיין: תודה.

יריב לוין: אדוני היושב-ראש, עלינו להישיר מבט ולעמוד על כבודה, מעמדה וסמכויותיה של הכנסת, הן כלפי חוץ, והן – ואני חושב שזה לא פחות חשוב מכך, כפי שראינו עכשיו – בדרישותינו להתנהלות הולמת שלנו עצמנו.

יריב לוין: הגיעה השעה לעשות זאת.

יריב לוין: אני מבקש לסיים את דברי ולאחל לכנסת ולחבריה המשך עשייה פורייה כביטוי נאמן של כלל הציבור הישראלי, על כל רבדיה של החברה הישראלית.

יריב לוין: אני מבקש להביע תודה והערכה לצוות המצוין של עובדי הכנסת בראשותם של המנכ״ל ושל מזכירת הכנסת.

יריב לוין: וכפי שאמר כבוד הנשיא: היו ברוכים.

יולי יואל אדלשטיין: תודה לשר המקשר בין הממשלה לכנסת, חבר הכנסת יריב לוין, על דבריו.

יולי יואל אדלשטיין: אני מתכבד להזמין את ראש האופוזיציה, חבר הכנסת יצחק הרצוג, לשאת דברים.

יולי יואל אדלשטיין: באותה הזדמנות אני גם מודה לטל בוסידן, שעוזר לנו בתרגום לשפת הסימנים.

יולי יואל אדלשטיין: תודה רבה לך, טל.

יצחק הרצוג: תודה, אדוני היושב-ראש.

יצחק הרצוג: מכובדי יושב-ראש הכנסת חבר הכנסת יואל יולי אדלשטיין, מכובדינו – וכבוד רב לנו היום – אדוני נשיא המדינה ראובן רובי ריבלין, נשיאת בית-המשפט העליון היקרה, השופטת מרים נאור ובעלה הפרופסור אריה נאור, חברות וחברי הממשלה, חברות וחברי הכנסת בעבר ובהווה, מבקר המדינה כבוד השופט בדימוס יוסף שפירא, ראשי הנציגויות הזרות, משפחות השבויים והנעדרים, חברי הכנסת הצעירה וחברי מועצת התלמידים ותנועות הנוער, קהל נכבד.

יצחק הרצוג: אני אוהב מאוד את הבניין הזה, את העשייה שבו, את האקשן האופף אותו, את אורחיו והבאים בשעריו, את הוויכוחים וההסכמות, את הכרעת ההצבעה ואת ההסתודדות שמאחורי המליאה, את מעשה החקיקה והתחושה המיוחדת עד כמה הוא משפיע על גורלה של האומה.

יצחק הרצוג: איך תיאר וינסטון צ'רצ'יל את החיים בפרלמנט?

יצחק הרצוג: הוא אמר: אומץ זה מה שצריך כדי לקום ולדבר, וגם מה שצריך כדי לשבת ולהקשיב.

יצחק הרצוג: אני אוהב במיוחד את מכמניו של הבניין הזה, ויש לי מנהג להוביל רבים מאורחי ולהציג בפניהם את הסיפור, את האתוס ואת מה שעולה מקירותיו.

יצחק הרצוג: אחת הפינות החביבות עלי היא המסדרון שמוביל פה ללשכת יו"ר הכנסת ולמליאה, שקירותיו מספרים בתמונות את ימיה הראשונים של כנסת ישראל.

יצחק הרצוג: בתמונה אחת ניצב דוד בן-גוריון, בדד, יחד עם שומר חמוש הבודק את הבאים לאולם מועצת המדינה הזמנית – האימא של הכנסת.

יצחק הרצוג: בתמונה אחרת כבר רואים את אולם פרומין, של הכנסת הראשונה, מלא, פעיל ותוסס.

יצחק הרצוג: איזו זכות ראשונים הייתה לדור ההוא.

יצחק הרצוג: כך, שלב אחר שלב, החלה הדמוקרטיה הישראלית לפעול.

יצחק הרצוג: 68 שנים פועם הלב של הדמוקרטיה שלנו, והדופק שלו ידע ויודע עליות ומורדות ודרמות גדולות מאוד.

יצחק הרצוג: לך, אדוני היושב-ראש, לצוותך, למזכירת הכנסת וסגנה, ליועץ המשפטי וצוותו, לקצין הכנסת ועמו השומרים והסדרנים שלנו, למנכ"ל הכנסת, לעובדי הוועדות, המליאה, לאנשי המינהלה, המחקר, המחשוב, הכספים, התקשורת, הקצרניות והקצרנים, עובדי המטבח, הגינון והניקיון, ויסלחו לי כל מי שלא הזכרתי אותם – לכולם אני אומר, לכל עובדי הכנסת באשר הם: תודתנו שלוחה אליכם היום בברכה ובהוקרה גדולה.

יצחק הרצוג: מוסד מפואר הוא הכנסת, מוסד מפואר הוא הבניין הזה, בית-מקדשו של העם בעת הזאת, במובן הפוליטי והמדיני שלו.

יצחק הרצוג: אבל ביום חג זה, ובוודאי לנוכח דבריו של קודמי השר לוין, לצערי, קיימת פה גם תחושת חמצמצות וחשש שמחלחל לתוך תחושת החגיגיות של היום הזה.

יצחק הרצוג: כשם שנחרב בית-המקדש משנאת חינם, מאלימות ומקהות חושים, כך פועלים כוחות גם בדור הזה לחרב את בית-המקדש הזה.

יצחק הרצוג: "על אלה אני בוכיה, עיני עיני יֹרדה מים", אמר מחבר מגילת הקינה.

יצחק הרצוג: ואני אומר שהקינה של היום היא זו של הסירוב ללמוד את לקחי העבר ולהפנים אותם, ולהפנים את המדרון החלקלק והמסוכן שבתוכו אנחנו שרויים, שכן לאט-לאט, מבלי משים אך בהחלט ביד מכוון, אנו רואים בכנסת זו פעולות, יוזמות וחוקים המאיימים להפר את כללי הדמוקרטיה ואת האיזונים העדינים ביותר שלה, ומאיימים לחרב את כללי היסוד ואת האמנה החברתית והפוליטית שעל בסיסה פועל הבית הזה ופועלת הדמוקרטיה הישראלית כולה מאז היווסדם.

יצחק הרצוג: קריאות האספסוף מבחוץ ודמגוגיה מבפנים, השתלחות ולחץ מן הרשתות החברתיות, יחד עם אובדן מעצורים ובלמים, מביאים אותנו לראות כאן בבית הזה מעשים וחוקים שאני משוכנע שמייסדי הכנסת וגדולי מנהיגיה לדורי-דורות לא פיללו שאי-פעם נראה כמותם.

יצחק הרצוג: סדרת החוקים שבאו ברצף בלתי פוסק בתקופה האחרונה – חוק העמותות, חוק ההדחה, חוק ההדרה וחוק ההסדרה ועוד ועוד – מסיטים את האיזון העדין והרגיש ביותר של גלגלי השיניים בתוך מערכת האיזונים והבלמים הנדרשת בדמוקרטיה תוססת, יציבה, בוטחת ובעלת מגוון דעות כשלנו.

יצחק הרצוג: הצפצוף על שומרי הסף, האיום על בתי-המשפט, ההתעלמות מהיועצים המשפטיים, הפגיעה בתקשורת, ההתעמרות במיעוטים, בקבוצות עולים ובקבוצות אחרות, הפגיעה כלאחר יד אפילו באורחים מחו"ל, והאדישות לארגונים כמו להב"ה – כל אלו מצטרפים לתמונה מדאיגה ומסוכנת.

יצחק הרצוג: ואני מזהיר ומתריע כאן כי מדובר במדרון חלקלק ומסוכן.

יצחק הרצוג: זה לא עניין לא לימין ולא שמאל, לא לקואליציה ולא לאופוזיציה – כי בידנו הדבר, כי בידינו הבלמים ובידינו הכוח לעצור.

יצחק הרצוג: אסור לנו, המחוקקים, לאבד את אותה הסכמה בסיסית, נדירה ויחידה שמאחדת את כולנו, שכן כל קול כאן הוא קול ראוי וכל דעה באולם הזה היא לגיטימית.

יצחק הרצוג: בכנסות האחרונות, ובמיוחד בכנסת הזאת, קמים חברים מתוך הבית הזה ומבקשים להגביל, להצר ולהקשות ולסתום פיות של חברות וחברים אחרים.

יצחק הרצוג: קמים מחוקקים שמפעילים ציד מכשפות כנגד דעות אחרות.

יצחק הרצוג: ואנו רואים, כאמור, יותר ויותר יוזמות, יותר ויותר יוזמות חקיקה שאינן מכבדות את הבית הזה – לעתים חקיקה שכל מטרתה זה הציוץ המיידי הבא, לעתים חקיקה שהמציע או המציעה עצמם מתפללים ומייחלים שלא תעבור, לעתים חקיקה שהממשלה עצמה תולה עיניה ומתפללת שהחקיקה לא תעבור ושבג"ץ יבטל אותה.

יצחק הרצוג: אנחנו עדים לחקיקה שמטרתה לחסום את קול הביקורת, חקיקה שמטרתה לכבול את ידי האחר ולהצר את ידי המוחה והמפגין.

יצחק הרצוג: ואנחנו רואים לראשונה זלזול חמור ובוטה ביועץ המשפטי לממשלה, ביועץ המשפטי לכנסת וביועץ המשפטי של ועדת החוקה, חוק ומשפט.

יצחק הרצוג: ועכשיו אתם באים בנאומים, ומציעים לנו להסכים לרפורמה בהליך החקיקה.

יצחק הרצוג: איך אנחנו יכולים כאופוזיציה לתת אמון ביוזמות מן הסוג הזה, כאשר אנחנו רואים את התהליך כולו מול עינינו?

יצחק הרצוג: תהליך של רפורמות חייב לעבור אך ורק בהסכמה בין קואליציה לאופוזיציה.

יצחק הרצוג: אני עומד כאן, אדוני היושב-ראש, במעמד כבוד נשיא המדינה, שהוא דוגמה ומופת לשומר הדמוקרטיה ומגינה, ואני מתריע שעל כולנו החובה לחסום בכל דרך את המגמה המסוכנת הזאת.

יצחק הרצוג: וכשאומרים מדרון חלקלק – הרי הוא כאן לפנינו.

יצחק הרצוג: ואני חוזר על דברים שאמרתי כאן גם בעבר: כל סדק ברוח הדמוקרטית המפעמת במקום המופלא הזה עלול לגרום לשבר נורא וחסר תקנה.

יצחק הרצוג: מנחם בגין, זכרו לברכה, ראש האופוזיציה בשלושת העשורים הראשונים של המדינה, הוא שהתייצב מול הכנסת ממש עם כינונה וקרא שוב ושוב להפרדת הרשויות, לעצמאות הכנסת, לעצמאות והגנה על האופוזיציה, ובמיוחד – לשמירה על הרשות השופטת ולמניעת התערבות גסה שמשפיעה עליה לרעה.

יצחק הרצוג: הוא שגרס – – –

שולי מועלם-רפאלי: והחיל ריבונות על רמת-הגולן.

יצחק הרצוג: הוא שגרס עוד בתש"ח – – –

שולי מועלם-רפאלי: והחיל ריבונות על רמת-הגולן בשלוש קריאות ביום אחד.

יצחק הרצוג: תקשיבי טוב, חברת הכנסת מועלם.

יולי יואל אדלשטיין: חברת הכנסת מועלם.

יצחק הרצוג: הוא שגרס עוד בתש"ח – וכך אמר:

יצחק הרצוג: יש לאפשר לבית-המשפט העליון את הסמכות לפסול חוקים, והוסיף כי ממשלות באות והולכות, אך מדינה לעולם קיימת.

יצחק הרצוג: ומשום כך, הוא אמר:

יצחק הרצוג: הננו מחויבים להפרדת שלוש הרשויות במדינה – המחוקקת, המוציאה לפועל ורשות המשפט – למען תהיה ביקורת מתמדת וקפדנית על השליטים שצריכים להיות משרתי האומה והמדינה.

יצחק הרצוג: לפיכך, עלינו, חברותי וחברי, להיצמד לתפיסה הזאת, מתוך הבנה עמוקה כיצד לשמור על השיח הדמוקרטי מכל משמר ולבצר את מעמד הכנסת, למען אותם צעירים נהדרים שבילו עמנו כאן היום ולמען הדורות הבאים.

יצחק הרצוג: אני מאחל אפוא לכולנו ביום הזה, יום החג הזה של הכנסת, שלא נעסוק רק בשוטף – שהוא חשוב מאוד, כמובן – אלא שנזכה עוד בכנסת הזאת לקבל כאן

יצחק הרצוג: החלטות דמוקרטיות דרמטיות והיסטוריות למען עתיד העם והמדינה; שנזכה לאשר כאן הסכמי שלום עם שכנינו, במיוחד הפלסטינים; שנזכה לקדם צדק חברתי; שנזכה לבצר את חירויות הפרט ואת עקרונות מדינתנו כמדינה יהודית ודמוקרטית שוחרת חוק ושוחרת שלום.

יצחק הרצוג: מי ייתן ונשכיל לצלוח את הוויכוחים, העימותים והכאבים ברוח דמוקרטית של קבלת הכרעות כאן בבית הזה, שעיני כל העם נשואות אליו.

יצחק הרצוג: ה' עוז לעמו ייתן, ה' יברך את עמו בשלום.

יצחק הרצוג: מזל טוב, כנסת ישראל.

יולי יואל אדלשטיין: תודה לראש האופוזיציה חבר הכנסת יצחק הרצוג.

יולי יואל אדלשטיין: אם תבחר להפיץ בקרב חברי הכנסת את הדף מנאומך עם הציטוט של צ'רצ'יל על האומץ לשבת ולהקשיב, אאפשר למזכירת הכנסת להניח את זה אפילו בשולחן המליאה, בניגוד למקובל.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים, בעזרת השם, ביום רביעי, י"ט בשבט תשע"ו – תשע"ז, סליחה – 15 בפברואר 2017, בשעה 11:00.

יולי יואל אדלשטיין: ישיבה זו נעולה.

יולי יואל אדלשטיין: מזכירת הכנסת.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: )